GiliGold/VAD_KnessetCorpus huggingface dataset:
<שמואל גולן: משרד מבקר המדינה, בנוסף לדו"חות הנושאיים שאנחנו עושים פה, והספר הזה מצביע על דו"חות נושאיים שעשינו בתחום השלטון המקומי, עוסק גם בבדיקה של נושאי ליבה, ובין היתר אלה כל הנושאים שנוגעים לחיי היום-יום של האזרח.
<שמואל גולן: בדרך כלל, כשמסתכלים ברמת המאקרו, שוכחים שרמת המאקרו הזאת צריכה בעצם לתת את השירות לאזרח.
<שמואל גולן: דו"ח זה הוא אחד הדו"חות שהולך להצביע על אחד התחומים החשובים ביותר בחיינו – התנועה והנגישות לאזורים שנמצאים במחזור הפעילות שלנו היומית: מגורים, עבודה, מסחר וכמובן תרבות הפנאי וכל הדברים האלה.
<שמואל גולן: לצורך הדבר הזה של הזרמת התנועה ומתן אפשרות לפעילות לכל האנשים, אנחנו צריכים לבצע תכנון, כמו שאדוני אמר, גם להזרמת תנועה של עומסי תנועה, של פעילות של תחבורה ציבורית לצד תחבורה פרטית, וכמובן הסדרי חניה ונגישות למקומות שצריכים להגיע אליהם.
<שמואל גולן: הבעיה של התנועה בין האזורים האלה מחריפה משנה לשנה.
<שמואל גולן: מצד אחד, היא מחריפה בגלל שהמבנה האורבני של הערים שלנו לאט-לאט מעבה את עצמו כל הזמן ולא נותן פתרונות יצירתיים לתנועה הזאת או שהוא לא מסוגל לתת.
<שמואל גולן: כמובן שהדבר הזה מחייב כל הזמן הסתכלות איך אפשר להתמודד בסוגיה הזאת.
<שמואל גולן: לא ניכנס לסוגיות המאקרו של הסדרת אזורי חניה וכופר חניה, ויש הרבה פעילויות שנעשות היום על מנת לתת תשובה במקומות כאלה.
<שמואל גולן: כמו שאמרת, בנושא תכנון ובנייה לעניין הזה יש תקנות.
<שמואל גולן: אבל מטבע הדברים, נוכח הצמצומים בעתודות הקרקע, לאט-לאט עושים כל מיני פשרות בעניין הזה, והפשרות האלה גם באות לידי ביטוי אחרי זה בחוסר היכולת שלך לחנות, לנוע וכל הדברים האלה.
<שמואל גולן: לעניין הזה כבר התייחסנו בכמה דו"חות.
<שמואל גולן: בעצם, הדו"ח הזה לוקח כמה היבטים שעוסקים בסוגיית הזרמת הפעילות היומית במרחב האורבני, ומתמקד במיוחד בהסדרים שאמורים להיות הסדרי התנועה והסדרי החניה.
<שמואל גולן: הוא עוסק במספר היבטים – והוא לא עוסק בכל התחומים – שלעניות דעתנו ראוי היה לבחון אותם.
<שמואל גולן: מטבע הדברים, אנחנו לא היינו בכל הרשויות, ולקחנו רק רשויות שהן בעלות פעילות רחבה מאוד של תנועה, ולכן גם היינו ברשויות הגדולות: חיפה, תל-אביב וירושלים, והיינו בנצרת, עפולה, רחובות ורמת-גן, ועשינו בדיקות השלמה בכל מיני מקומות אחרים.
<שמואל גולן: הוא עוסק במספר סוגיות שאנחנו נציג אותן מיד.
<שמואל גולן: הצוות בראשות מנהל האגף זיאד אסעד והסגן שלו זיאד אבו-חמיד ושתי הנערות הצעירות האלה – צעירות זו מלה יפה – רוזמרי בן-עוז ואורית יהודה, הם אלה שעשו את כל הפעילות הזאת.
<שמואל גולן: ברשותך, כדי לרדת לפירוט של מספר נושאים, אני רוצה להעביר את רשות הדיבור לזיאד אסעד שהוא מנהל האגף.
<זיאד אסעד: אדוני היושב-ראש וכל הנוכחים, בוקר טוב.
<זיאד אסעד: כפי שמר גולן אמר, הדו"ח הוא דו"ח רוחבי שעסק בסוגיית הסדרת החניה ברמה הארצית.
<זיאד אסעד: נבדקו בעיקר רשויות גדולות, ובדיקות השלמה נעשו במשרד התחבורה ובמשרד הפנים.
<זיאד אסעד: הדו"ח עסק או כלל הרבה סוגיות, מעל 15 סוגיות, אבל אני אנסה להתמקד בארבע-חמש העיקריות שאולי צריך לתת עליהן את הדעת.
<זיאד אסעד: חלק מהדברים אולי כבר תוקן גם על-ידי השלטון המרכזי, אם זה משרד התחבורה ומשרד הפנים, ואם זה רשויות השלטון המקומי.
<זיאד אסעד: הדבר הראשון הוא סוגיית קביעת המדיניות של חניה.
<זיאד אסעד: חשוב מאוד שבעניין הזה תהיה מדיניות ברורה בעניין החניה, בגלל שזה יכול להשפיע על חיי היום-יום של התושבים.
<זיאד אסעד: זה יכול להשפיע על השימושים בקרקע.
<זיאד אסעד: זה יכול להשפיע גם על עומסי תנועה וגם בנושא עידוד תחבורה ציבורית.
<זיאד אסעד: אנחנו גוזרים מתוך המדיניות הזאת שהרשויות היו צריכות להכין תכניות-אב כוללות לעניין התחבורה.
<זיאד אסעד: לרוב הרשויות שאנחנו בדקנו אין תכנית-אב לחניה כוללת, אלא לפעמים יש תכניות פרטניות לשכונות מסוימות או בעקבות פרויקט מסוים שנעשה בשכונה מסוימת.
<זיאד אסעד: אין משהו בראייה כוללת.
<זיאד אסעד: חלק מהרשויות המקומיות התחייבו שהן כן יעשו את זה.
<זיאד אסעד: אני מקווה שזה כבר החל בעקבות הדו"ח.
<זיאד אסעד: הסוגיה הנוספת, שאני מאוד רוצה גם להתייחס אליה, היא סוגיית יחסי הגומלין בין משרד התחבורה, כרשות תמרור מרכזית, לבין רשויות תמרור מקומיות על-פי תקנות התעבורה.
<זיאד אסעד: מצאנו שיש שונוּת מסוימת בין המחוזות של משרד התחבורה בעניין האצלת סמכויות בנוגע לוועדות תחבורה וועדות תנועה.
<זיאד אסעד: משרד התחבורה התחייב בתשובה שהעביר לנו שהוא יכין איזה נוהל ושתהיה אחידות מבחינת הפעילות מול השלטון המקומי.
<זיאד אסעד: אני מקווה שהדבר הזה כבר נעשה.
<זיאד אסעד: אפשר להתייחס לסוגיות נוספות.
<זיאד אסעד: בעניין איתור נהגים, גם כסוגיה חשובה שהיושב-ראש התייחס אליה, זה היחס מול משרד התחבורה לגבי התשלום – אפשר לקרוא לו סמלי, אבל בסוף הוא מצטבר לסכומים גדולים.
<זיאד אסעד: מדובר בסביבות עשרה מיליון שקל לשנה.
<זיאד אסעד: זה יוצר תהליך מסוים שהוא קצת מסורבל.
<זיאד אסעד: כשהרשות צריכה לפנות למשרד התחבורה כדי לאתר נהג מסוים, זה יכול לעשות סרבול בעניין של איתור הנהגים ואחר גם מול חברות הליסינג לאיתור נהגים.
<זיאד אסעד: צריך לתת את הדעת בעניין הזה לגבי התשלום.
<זיאד אסעד: אני לא יודע מה אפשר לעשות עם זה.
<זיאד אסעד: שתי הסוגיות הנוספות, שאפשר להתייחס אליהן ולשים עליהן דגש, הן: עניין דו"חות של רכבים של צה"ל ומשרד הביטחון.
<זיאד אסעד: אנחנו מצאנו פה שבמשרד הביטחון הייתה התייחסות שונה לגבי הרשויות והעוצמה של הרשויות המסוימות.
<זיאד אסעד: לגבי רשויות קטנות, היחס היה אחר.
<זיאד אסעד: זה היה: כל רשות לפי הכוח שלה.
<זיאד אסעד: למשל: עיריית תל-אביב, שהצליחה להגיע להסדר מול משרד הביטחון, הצליחה לקבל כסף בחזרה על אותם דו"חות.
<זיאד אסעד: עיריית ירושלים מתוך תשעה מיליוני שקל רצתה להגיע להסדר על 3.3 מיליוני שקלים, ולא יודעים אם בסוף זה נגמר.
<זיאד אסעד: היה דיון שהשתתף בו משרד המשפטים, הפרקליטות הצבאית וצה"ל לגבי מציאת פתרון לעניין הזה.
<זיאד אסעד: זה התחיל ביולי 2011, ולא יודעים איפה זה עומד היום.
<זיאד אסעד: אנחנו נשמח, אם נקבל עדכון ממשרד המשפטים איפה זה עומד היום.
<זיאד אסעד: יש חברת גבייה שעבדה בשם חלק מהרשויות הקטנות מול משרד הביטחון.
<זיאד אסעד: היו הסדרים לגבי חובות העבר, אבל לגבי החובות העתידיים או כל הדו"חות שקורים עכשיו יש בעיה מסוימת לגבי הגבייה, ושם הצטברו סכומי כסף גדולים.
<זיאד אסעד: למשל: ברמת-גן בשנת 2011 מדובר על 2.6 מיליוני שקל.
<זיאד אסעד: צריך לתת את הדעת לעניין הזה לגבי דו"חות של רכבי צה"ל ומשרד הביטחון.
<זיאד אסעד: הסוגיה הבוערת השנייה היא נושא הרכבים של התיירים וחברות ההשכרה.
<זיאד אסעד: זו בעיה כאובה, ושם מצטברים סכומים גדולים, והרשויות מוותרות על סכומי כסף גדולים.
<זיאד אסעד: למשל: עיריית תל-אביב בשנת 2011 מחקה סכום של 570,000 שקל, ובשנת 2012 היא מחקה 1.3 מיליון שקל.
<זיאד אסעד: עיריית ירושלים מחקה 1.9 מיליון שקל בשנת 2010, ובשנת 2011 – שני מיליוני שקלים.
<זיאד אסעד: אלה דו"חות של תיירים שהיא לא הצליחה לגבות אותם.
אמנון כהן: מה, משרד התיירות לא שיפה אותם?
<זיאד אסעד: אף אחד אל שיפה אותם.
אמנון כהן: משרד התחבורה גם לא?
<זיאד אסעד: אף אחד.
<זיאד אסעד: מול החברות זו בעיה רצינית לאתר את הנהג ואחר כך להתחיל לגבות את הכסף.
<זיאד אסעד: אולי צריך שינוי חקיקה בעניין הזה - -
אמנון כהן: נציגי משרד התחבורה שומעים, כן?
<זיאד אסעד: - - שלרשויות יהיה מה לעשות עם זה.
<זיאד אסעד: זה בגדול.
<זיאד אסעד: אפשר להתייחס לסוגיות עוד יותר קטנות.
אמנון כהן: אנחנו עוד ניכנס.
אמנון כהן: אני כרגע רוצה לדבר מול משרדי הממשלה ואחר כך נגיע לעיריות.
אמנון כהן: אנחנו רואים פה מספר בעיות ברמת ראייה מערכתית.
אמנון כהן: משרד הפנים, האם יש איזו שהיא תכנית שאתם מורידים למטה לגבי כל נושא תכנית-אב להסדיר את כל נושא החניות בכל השטח של כל אחד ואחד בעירו הוא?
אמנון כהן: האם יש איזו שהיא הנחיה מלמעלה גם בעקבות הדו"ח אבל אצלכם ברמת מאקרו, ברמת תכנון ובנייה, ברמת שינוי פני העיר, כשאתם נכנסים לפינוי-בינוי או לכל נושא אחר?
אמנון כהן: יש משהו כזה במשרד הפנים?
<איתי קורן: לא שאנחנו מכירים או יודעים לצורך העניין.
אמנון כהן: מי צריך לדעת?
<איתי קורן: לא.
<איתי קורן: אני אומר שאולי מנהל התכנון שלנו.
אמנון כהן: תדאג שיביאו לי תשובה לדיון.
אמנון כהן: אני רוצה לעשות פה את העבודה ולדעת מה הן התכניות.
אמנון כהן: אני מבקש שתוך כדי דיון יבוא מנהל תכנון.
אמנון כהן: תן לנו תשובות בנושא הזה, בסדר?
<שמואל גולן: יש תכניות נגזרות לתכנית המתארית של עיר, ובין היתר יש תכנית תחבורתית ותכנית חניה.
אמנון כהן: אנחנו רוצים לדעת תשובות בנושא הזה.
<שמואל גולן: זה מה שצריך להיות.
<שמואל גולן: אמנם משרד הפנים הוא מאסדר, אבל הוא לא רואה את עצמו אחראי.
אמנון כהן: אנחנו רוצים שזה יהיה מסודר.
אמנון כהן: משרד התחבורה – יש פה שני מרכיבים שצריכים לתת להם את הדעת.
אמנון כהן: אחד הוא נושא השאילתא שעושה העירייה לגבי רכב כדי לדעת של מי הרכב ולקבל נתונים.
אמנון כהן: עיריות צריכות לשלם כסף על זה.
אמנון כהן: האם בחנתם, בשיתוף פעולה עם השלטון המקומי – נציגי השלטון המקומי, אתה פה?
אמנון כהן: תהיה קשוב רגע – שאתם צריכים לעשות עבודת מטה לראות, גם מבחינה משפטית, שאפשר היום בלחיצת כפתור לדעת למי שייך הרכב?
אמנון כהן: אנחנו ודאי לא רוצים שזה יגיע לידיים לא נכונות, חס וחלילה, או שמישהו אחר יעשה שימוש לרעה בדברים האלה, אבל למצוא איזו שהיא הסדרה מול משרד התחבורה.
אמנון כהן: משרד המשפטים צריך לשבת ביחד אתם בשולחן עגול ולמצוא איזו שהיא דרך שאיש אחד בעירייה או מספר אנשים או מחלקה מסוימת יטפלו בנושא דו"חות חניה, כך שזה לא יהיה פרוץ; אבל אחד יודע להיכנס למחשב, להוציא מידע למי שייך הרכב ואז לשלוח לו את הדו"ח הביתה כדי שהוא יידע שהוא עשה עבירה ושהוא צריך לשלם עליה.
אמנון כהן: היום זה עולה כסף.
אמנון כהן: אנחנו רוצים לפנות את תקציב העירייה לדברים אחרים.
אמנון כהן: השלטון המקומי, נתתם לזה פעם את הדעת?
אמנון כהן: דיברתם על זה?
אמנון כהן: משרד התחבורה, היה לכם דיון בזה או משהו או שזה כסף קטן?
<מאריה כהן-אתגר: שום כסף הוא לא כסף קטן.
אמנון כהן: אני שואל את השלטון המקומי.
אמנון כהן: יש פה נציג.
<אלי לוי: הטיפול בנושאים, שהעלה אדוני, בדרך-כלל, נעשה נכון להיום בעיריות.
<אלי לוי: מה שמרכז השלטון המקומי לקח על עצמו, במסגרת סעיף 70(ב) לפקודת התעבורה, זה את אופן התשלום במסגרת הסדר חניה ארצי.
<אלי לוי: היו רעיונות לייצר איזה שהוא מרכז מידע לתושבים בכל מה שקשור לתשלומי דמי חניה או לדו"חות, אבל הם כרגע במסגרת רעיונות ולא יצאו לדרך.
<שמואל גולן: זה לא הסדר פרטני שצריך לעשות אותו.
<שמואל גולן: לא כל עירייה צריכה לרוץ ולסדר לעצמה.
אמנון כהן: זה המקום שלכם.
אמנון כהן: אם אתה לא יודע, תביא את היושב-ראש שלך.
אמנון כהן: אנחנו רוצים למצוא פתרונות.
אמנון כהן: אנחנו רוצים שייכנס תהליך של עבודה.
אמנון כהן: לעירייה יש באמת יוזמה, והיא עושה ובאמת רוצה, אבל זו לא תהיה עירייה אחת.
אמנון כהן: אנחנו רוצים להסדיר את הנושא ברמת מאקרו.
אמנון כהן: לכן, אמנם יש פה עיריות מסוימות שהזמנו בגלל שהן מבוקרות בדו"ח, אבל זה מערכתי.
אמנון כהן: אנחנו רוצים לפנות את הכסף.
אמנון כהן: גם שלושה שקלים כפול כך וכך רכבים זה הרבה כסף.
אמנון כהן: מבחינתנו, בעיריות זקוקים לתת שירותי רווחה ושירותי חינוך יותר טובים.
אמנון כהן: כבוד המנהלת, תרשמי שאנחנו רוצים הסדר וניתן להם זמן, ואם לא – אנחנו נעשה את זה בחקיקה.
אמנון כהן: אם זו חקיקה, נעשה חקיקה.
אמנון כהן: אני חושב שלא צריך את זה בחקיקה.
אמנון כהן: אפשר להסדיר את הדברים האלה.
אמנון כהן: משרד התחבורה ודאי יתנגד כי אלה הכנסות בשבילו, אבל אנחנו צריכים למצוא בסופו של דבר - - -
<זיאד אסעד: בעקבות תחילת הביקורת, דווקא התחיל ונערך דיון בינואר 2013 בסוגיה הזאת בהשתתפות משרד המשפטים, משרד התחבורה, המשטרה והרשויות המקומיות ולא שיתפו את משרד הפנים.
<זיאד אסעד: נשמח לדעת מה היה אחרי הדיון הזה ודווקא בעניין הזה איך לפתור את הסוגיה ולצאת מהפלונטר מול התיירים.
אמנון כהן: משרד התחבורה היה?
<זיאד אסעד: משרד התחבורה, משרד המשפטים והמשטרה.
אמנון כהן: אתה יועץ למשהו במשרד המשפטים בנושא הזה?
<יפית חוה: כן.
<קריאה: בעניין התיירים.
אמנון כהן: מישהו יכול לעדכן אותנו בנושא הזה?
<יפית חוה: אני אעדכן.
<יפית חוה: בעצם, משרד התחבורה.
אמנון כהן: נציגת משרד התחבורה, את יודעת לעדכן אותנו?
<יפית חוה: אני יכולה לעדכן כי השתתפתי שם.
<מאריה כהן-אתגר: אני לא השתתפתי בזה.
<מאריה כהן-אתגר: אני אוכל לברר ולעדכן.
אמנון כהן: בינתיים, תבררי.
<יפית חוה: אני נכחתי בזה.
אמנון כהן: היא תגיד, אבל אני רוצה שתבררי במשרד מהי העמדה שלכם.
אמנון כהן: חשוב לי המשרד.
אמנון כהן: אתם הגוף שהולך מחר להפסיד כמה גרושים, ולכן אני רוצה לשאול על העמדה שלכם.
אמנון כהן: איפה זה עומד מבחינתכם?
אמנון כהן: היה דיון אחד וזהו?
<יפית חוה: נושא התיירים עלה כמה פעמים.
אמנון כהן: אני לא מדבר כרגע על התיירים.
<קריאה: גם התיירים.
<קריאה: אני מדבר על תיירים.
<יפית חוה: תגידו לי על מה אתם מדברים.
<יפית חוה: אני אשיב על מה שאתם רוצים, אבל תגידו לי על מה.
אמנון כהן: נגיע גם לנושא תיירים.
אמנון כהן: כרגע אני מדבר על עירייה מול משרד התחבורה לגבי איתור הרכב, כשמשלמים 3, 7 או 5 שקלים.
<יפית חוה: לא.
<יפית חוה: זו לא שאלה משפטית.
<יפית חוה: זו שאלה של כסף.
<יפית חוה: זה לא קשור למשרד המשפטים.
אמנון כהן: זה בסוף הדיון.
אמנון כהן: נראה מה יגיד משרד התחבורה.
אמנון כהן: אולי הם עשו עבודת מטה.
אמנון כהן: תיירים – הבנתי שכשאני מתייר במדינה מסוימת בכייף ושכרתי שם רכב, ואם השכרתי רכב ועשיתי איזו עבירת תנועה ונניח שלקח להם זמן עד שאיתרו, בסוף זה מגיע לבית של הלקוח.
אמנון כהן: אמרנו שהתפיסה שלנו היא שמי שעשה עבירה ישלם, ולא משנה באיזו מדינה הוא נמצא ובאיזה תפקיד הוא נמצא.
אמנון כהן: כמובן שיש רגישות שלא לפגוע בתיירות, ואנחנו רוצים כמובן שתיירים יגיעו למדינת ישראל.
<יפית חוה: נכון.
אמנון כהן: אבל מישהו בסוף צריך לשלם.
אמנון כהן: אם משרד התיירות אומר שזו פגיעה בתיירות נכנסת ושאנחנו נפסיד כתוצאה מכך כך וכך, יואיל בטובו לשפה, ועירייה לא צריכה לספוג: עיריית ירושלים – שלושה מיליונים פה ושלושה מיליונים שם, וזה בעיקר בערים תיירותיות, כלומר בערים בהן באמת מסתובבים הרבה תיירים.
אמנון כהן: אני חושב שצריך למצוא לזה נוסחה או שמישהו ייקח על עצמו.
אמנון כהן: בהתחלה הצבא לקח על עצמו את כל הרפורטים.
אמנון כהן: אנחנו דאגנו, גם בדיון בוועדה, לכך שהצבא לא צריך לקחת על עצמו.
אמנון כהן: יש צרכי צבא מרובים.
אמנון כהן: כל אחד, קצין או בדרגה שיהיה, אם עשה עבירה, הוא ישלם מכיסו.
אמנון כהן: ברוך השם, הנושא הזה נגמר.
אמנון כהן: גם פה בנושא תיירות צריך למצוא פתרון.
אמנון כהן: אם מדינה ברמה הלאומית אומרת שהיא לוקחת על עצמה, תואיל בטובה לשפות את העיריות.
אמנון כהן: אם אומרים שלא רוצים לשפות, אין מנוס וחייבים להגיע לתייר הביתה וכמובן לתת לו ושכמו שדיברתי אתךְ קודם טרום הדיון, אמרתם שאתם רוצים להסדיר שתהיה לו גם זכות לראות אם זה הוא בכלל, יכול להיות שזה היה תייר אחר ופתאום מלבישים עליו, כלומר שתהיה את הדרך לבדוק שבתאריך הזה ובמקום הזה הייתי במסלול הזה ואני עשיתי את העבירה, ואז אני רוצה לשלם.
אמנון כהן: איפה זה עומד, בבקשה?
אמנון כהן: תעדכנו.
אמנון כהן: אני רוצה עכשיו בנושא תיירות.
<יפית חוה: קודם כל, מבחינתנו כמשרד המשפטים, לא תקין מצב שבו אנשים עושים עבירות ולא משלמים.
<יפית חוה: אני שמה בצד את כל הנושא של השיקולים הכספיים.
<יפית חוה: אני לא מסתכלת על הדברים האלה כרווח לעיריות אלא כאנשים שעושים עבירות, ואלה יכולות להיות גם עבירות תנועה, וזה חל גם על עבירות של המשטרה.
<יפית חוה: מבחינתנו, זו בעיה בנושא של פגיעה בחוק.
<יפית חוה: זה נכון גם לגבי הצבא וגם לגבי הנושא של תיירים.
<יפית חוה: שיקולי התיירות הם לא שיקולים שאנחנו בכל אופן שוקלים.
<יפית חוה: כמובן שאם תבוא הצעת חוק, הממשלה תחליט בדבר הזה.
<יפית חוה: מבחינתנו, העמדה שלנו היא שהנושא הזה צריך להיפתר.
<יפית חוה: כיון שזה נושא שבסמכות משרד התחבורה, זומן דיון במשרד התחבורה.
<יפית חוה: התחילה עבודה בנושא הזה.
<יפית חוה: מבחינתנו, כמו שאמרתי לך, אנחנו תומכים בזה.
<יפית חוה: דבר אחד חשוב מבחינתנו הוא שכיון שקורות טעויות, ואנחנו יודעים גם כאזרחים שיכולות לקרות טעויות, שתהיה הזדמנות לאדם להגיד "לא אני עשיתי את העבירה" ושהנושא הזה ייבדק.
<יפית חוה: מבחינתנו, אנחנו תומכים בזה.
<יפית חוה: אני השתתפתי בישיבה שהייתה, וככל שהנושא הזה יקודם אנחנו נתרום - - -
אמנון כהן: אצל מי זה?
אמנון כהן: במשרד התחבורה?
<יפית חוה: כן, במשרד התחבורה.
אמנון כהן: תכף היא תבוא, ונשמע אותה.
אמנון כהן: עוד נושא שהיה פתוח ברמת מאקרו – היה עוד נושא שדיברתי אתךְ.
<יפית חוה: נושא התשלום.
<יפית חוה: אמרתי שאם זה מה שיוסכם, אנחנו לא - - -
<שמואל גולן: זה הוסכם בעבר הרחוק.
<שמואל גולן: כדי לאתר נהג בעבר הרחוק כנראה שהייתה איזו פעילות ושזה דרש עלות כספית.
<שמואל גולן: היום בלחיצת כפתור בכל סניף דואר אתה יודע מי הוא בעל הרכב.
<שמואל גולן: אז למה רשות מקומית לא יכולה לקבל נגישות למאגר הזה, רק נגישות של הסתכלות, ואז לא צריך לשלם.
<שמואל גולן: זה נראה מוגזם מאד שהשלטון המקומי שילם בשנת 2011 תשעה מיליוני שקלים למשרד התחבורה – מה שנקרא: מכיס אל כיס – עבור מה?
<שמואל גולן: כדי לדעת מי בעל הרכב.
<יפית חוה: השאלה הזאת לא צריכה להיות מופנית למשרד המשפטים.
אמנון כהן: אתם תהיו שותפים בשאלות שגם נושא משפטי נלקח בחשבון.
<יפית חוה: אני לא רואה בזה בעיה משפטית אלא בעיה כספית.
אמנון כהן: איזה עיריות נמצאות כאן אתנו?
אמנון כהן: חיפה פה, וירושלים פה.
<קריאה: רמת-גן ותל-אביב.
אמנון כהן: רמת-גן ותל-אביב.
אמנון כהן: נתחיל מהרחוקים – מחיפה.
אמנון כהן: מרגישים טוב.
<דוד אסולין: מצוין.
אמנון כהן: אתם מכירים את הדו"ח.
<דוד אסולין: מכירים את הדו"ח.
אמנון כהן: מה עשינו בעקבות הדו"ח?
אמנון כהן: תיקנו כמה דברים?
אמנון כהן: מי הולך להגיד לנו מה תוקן?
<נורית ברעם: אני נורית ברעם, מהשירות המשפטי של עיריית חיפה.
<נורית ברעם: באיזה נושאים אתם רוצים?
אמנון כהן: כל מה שכתוב בדו"ח.
<נורית ברעם: קודם כל, בנושא העקרוני של תכנית-אב לחניה הוקם צוות, ויש לנו כל מיני פורומים.
<נורית ברעם: זה מתחיל מפורום חניה שמתכנס באופן קבוע, וראש מנהל התפעול מסר לי, לקראת ההכנה לתיק, שכבר - - -
אמנון כהן: מתי הוקם הצוות?
אמנון כהן: מתי סיום העבודה?
<נורית ברעם: אין לי לוח-זמנים, אבל בישיבה הקרובה, שתהיה החודש בפורום חניה, הנושא הזה יועלה.
<נורית ברעם: יכול להיות שהעירייה תצטרך לקחת חברה חיצונית שתעשה לה איזה שהוא סקר ובדיקה.
אמנון כהן: קיבלתם איזה שהן הנחיות ממשרד התחבורה או ממשרד הפנים?
<נורית ברעם: לא, לא ידוע לי על זה.
אמנון כהן: יש לכם ראש עיר רציני, ואז הוא אומר: אני אטפל.
אמנון כהן: קיבלתי דו"ח - - -
<נורית ברעם: אנחנו לוקחים על עצמנו לעשות איזו שהיא עבודה בנושא הזה.
אמנון כהן: אני רק מבקש בנושא הזה לעדכן את הוועדה ואת משרד המבקר, ברגע שהחלטתם בוועדת התנועה שתתכנס לדון בנושא, מה הן ההחלטות ומה הוא לוח-הזמנים, כדי שאנחנו נוכל לעקוב אחרי תיקון הליקויים.
<נורית ברעם: בסדר.
אמנון כהן: מה עשינו בנושא הצבת תמרורים שלא כדין?
<נורית ברעם: בנושא הצבת תמרורים, כמו שנאמר בתגובה שלנו לדו"ח המבקר, יש כבר תכנית ויש הנחיה, והכל מאושר.
<נורית ברעם: כמו תמיד, הבעיה היא בעיה של כסף.
<נורית ברעם: זה מופיע בתכנית העבודה של השנה הקרובה, וזה אמור להתבצע בזמן הקרוב.
<נורית ברעם: זה מה שאני יכולה להגיד.
אמנון כהן: "בזמן הקרוב" – אצלי זה בעייתי.
אמנון כהן: אני צריך לדעת את לוח-הזמנים, כדי שאעשה דיון המשך.
אמנון כהן: את יכולה לבדוק טלפונית אחר כך.
אמנון כהן: תאמרי פחות או יותר כדי שנדע: חודשיים-שלושה?
<נורית ברעם: מי שאמור לבצע את זה בשטח לא קיבל את התקציב, אבל תינתן לו הוראה – כבר ניתנה הוראה לתת להם תקציב.
<נורית ברעם: זו עבודה קטנה.
אמנון כהן: בתוך תקציב 2014 זה מתוקצב, כן?
<נורית ברעם: כן, זה מתוקצב.
אמנון כהן: כתוב פה: תמרור המתיר חניה בתחנות אוטובוס בימי מנוחה.
<נורית ברעם: נכון.
אמנון כהן: זה כדי לנצל את המקומות כי האוטובוס לא פעיל.
אמנון כהן: אז שאנשים לא יקבלו רפורטים סתם.
<נורית ברעם: קודם כל, כידוע, בחיפה יש קווים שכן פועלים בשבת.
<נורית ברעם: לאחרונה בחיפה נעשה שדרוג של כל מערך התחבורה הציבורית בעקבות הקמת המטרונית.
<נורית ברעם: זה התעכב, כי הגורמים שמטפלים בתכנון תנועה ביקשו לעכב את זה עד שיושלם מתווה המטרונית.
<נורית ברעם: מה שהודיע לי מנהל האגף לתכנון דרכים זה שכרגע יש איזו שהיא פעימה של הפעילות של המטרונית ושהם יבצעו את זה עכשיו.
אמנון כהן: על המטרונית יש לנו דיון אחר.
אמנון כהן: אנחנו עוד נזמין אתכם.
<נורית ברעם: אפשר יהיה לשאול אז.
<נורית ברעם: אני חייבת לציין שהוא אמר לי שקרוב למחצית מהקווים פועלים בשבת.
<נורית ברעם: צריך לעשות ממש מיפוי.
<נורית ברעם: זו עבודה כפולה.
<נורית ברעם: זה גם מיפוי ואחרי זה הצבת התמרורים, - -
<נורית ברעם: - - והכל שם השתנה.
<נורית ברעם: לכן, זה לא בוצע עד עכשיו.
<דוד אסולין: אין גם אכיפה יזומה בשבתות בנושא של חניה בתחנות אוטובוס.
אמנון כהן: אתם לא אוכפים את זה.
אמנון כהן: מה עם כיתוב על תמרורים בערבית?
<נורית ברעם: זה לא רלוונטי לגבינו.
<קריאה: חיפה היא עיר מעורבת, ודווקא זה - - -
אמנון כהן: דווקא שם היה צריך.
<נורית ברעם: היה לנו בג"ץ.
<זיאד אסעד: בסדר.
<שמואל גולן: זה מספיק.
אמנון כהן: על חוק עזר אתם סיפרתם.
אמנון כהן: משרד הפנים ומשרד התחבורה, בעיקרון, אתם גם צריכים להתייחס ולתת לי תשובה לגבי ההנחיה שלכם לרשויות המקומיות לעדכן את חוקי העזר שלהן על-פי לוח התמרורים החדש בנושא תמרורים.
<מאריה כהן-אתגר: הנחיה כזו אנחנו לא נתנו.
<מאריה כהן-אתגר: ברגע שמתפרסם לוח התמרורים החדש, כשהוא התפרסם ב-2010 למעשה השתנה - - -
אמנון כהן: אתם צריכים להנחות, ולהגיד לעירייה מה אתם מצפים מהם ומה אתם רוצים מהם.
<מאריה כהן-אתגר: אנחנו נוציא הודעה לרשויות התמרור.
אמנון כהן: זה אתם ומשרד הפנים.
אמנון כהן: כתוב בדו"ח: "נמצא כי משרד הפנים ומשרד התחבורה לא הנחו את הרשויות המקומיות לעדכן את חוקי העזר שלהן על-פי לוח התמרורים החדש".
<אורית מלמד: אנחנו, כמשרד הפנים, לא חשבנו, ואנחנו לא חושבים, שהיינו צריכים להוציא הנחיה, כי זה, בעצם, תיקון חקיקה שהוא לא בסמכותנו.
<שמואל גולן: אלא בסמכות מי?
<אורית מלמד: משרד התחבורה.
<אורית מלמד: לוח התמרורים זה חקיקה של משרד התחבורה.
<שמואל גולן: נכון, אבל חקיקת עזר זה משרד הפנים.
<אורית מלמד: בחקיקת עזר הוצאנו חוק מומלץ, ובחוק המומלץ שילבנו את התמרורים החדשים.
<אורית מלמד: זאת אומרת, היום, מבחינתנו, כשהרשות פותחת את החוק המומלץ היא רואה - - -
אמנון כהן: מי אוכף שזה כן יהיה לטובת האוכלוסייה שצריכה לקבל את השירות הזה?
<אורית מלמד: זה התפקיד הרשות המקומית שהיא צריכה - - -
אמנון כהן: היא לא עושה מה שעושה את.
<אורית מלמד: הרשויות צריכות - - -
אמנון כהן: יש עיריות שלא עשו.
<אורית מלמד: זה כמו כל תיקון חקיקה.
<אורית מלמד: אם יש תיקון חקיקה שהוא רלוונטי לגביה, הרשות המקומית צריכה להיות מודעת - - -
אמנון כהן: אבל יש עיריות שלא עושות.
אמנון כהן: מישהו בסוף צריך לפקח שהחוק מתבצע.
<אורית מלמד: אז זה משרד התחבורה, מכיון שזו הודעה של משרד התחבורה.
<מאריה כהן-אתגר: המשרד לא מפקח על החקיקה של הרשויות המקומיות.
<אורית מלמד: לא, אבל ברמת הפיקוח.
<מאריה כהן-אתגר: אנחנו לא יכולים לפקח על חקיקה.
אמנון כהן: את צריכה להנחות קודם כל.
אמנון כהן: הם קיבלו תמרורים חדשים על-פי הנחיה, על-פי מה שקבעה המדינה, משרד התחבורה?
<מאריה כהן-אתגר: הרי לוח התמרורים החדש התפרסם ב-2010, וזה לא תיקון אחד ויחידי ללוח התמרורים.
<מאריה כהן-אתגר: לוח התמרורים מתעדכן מדי כמה שנים, בדרך-כלל, ולפעמים לעתים יותר קרובות.
<מאריה כהן-אתגר: עד היום אנחנו אף פעם לא הנחינו רשויות מקומיות לעדכן את החקיקה שלהן בהתאם ללוח התמרורים, מכיון שהעדכונים האלה מתפרסמים ברשומות.
<מאריה כהן-אתגר: המערכת המשפטית איכשהו מתיישרת לפי זה.
<שמואל גולן: לא נכון.
<מאריה כהן-אתגר: אנחנו מעדכנים את תקנות התעבורה, כלומר כל מה שקשור במספרי תמרורים חדשים שנכנסים, תקנות התעבורה ופקודת התעבורה, איפה שיש אזכור של התמרורים האלה, מתעדכן דרכנו.
<מאריה כהן-אתגר: בחוקי עזר עירוניים אנחנו לא הנחינו את הרשויות.
אמנון כהן: זה – משרד הפנים.
אמנון כהן: אתם צריכים לוודא שהם עדכנו בחוק העזר העירוני את התמרורים החדשים, את ההנחיות החדשות.
אמנון כהן: מישהו צריך לפקח על זה.
אמנון כהן: מבחינת מדינה, בנושאים האלה אתם הגוף המאסדר, הגוף הרגולטורי.
אמנון כהן: לא צריך לזרוק כל דבר לשם.
אמנון כהן: אתם צריכים לעשות את העבודה ולהנחות אותם או להוציא איזו שהיא הנחיה מסודרת:
אמנון כהן: פעם אחת בחוזר מנכ"ל או עדכון כזה שאתם מודיעים לכל העיריות "נכנס חוק חדש, ונא לעשות את זה", ומדי פעם לבדוק.
אמנון כהן: מישהו צריך לבדוק מדגמית כך או אחרת, ולא כל היום לשבת במשרדים.
אמנון כהן: מישהו צריך לצאת לשטח ולבדוק האם ההנחיות מתקיימות.
אמנון כהן: יש מישהו שעושה את הדברים האלה במשרד או שכולם יושבים במשרדים במיזוג אוויר?
<אורית מלמד: גם במיזוג אוויר אנחנו עובדים.
אמנון כהן: אני מבין, אבל צריך לבדוק בשטח בסוף מי עשה עבודה.
<אורית מלמד: אני אומרת שפרסמנו את החוק המומלץ, ובחוק המומלץ שילבנו.
אמנון כהן: אתם שלחתם את החוזר.
אמנון כהן: יש הנחיה?
אמנון כהן: הן, העיריות, קיבלו הנחיה לגבי חוק עזר: "נא לעדכן את חוק העזר העירוני"?
אמנון כהן: אתם לא יכולים להורות, אבל לפחות להגיד שיש משהו חדש.
אמנון כהן: נניח שראש עיר חדש נבחר והוא לא יודע מה בדיוק התרחש ואיזה חוקים חדשים נכנסו.
אמנון כהן: לא כולם יודעים.
אמנון כהן: לכן, פה מישהו מלמעלה צריך לפקח.
<קריאה: יש לו ייעוץ משפטי.
<אורית מלמד: אמרתי שהיה לנו את החוק המומלץ ושם פרסמנו את לוח התמרורים החדש והמעודכן יחד עם חוזר מנכ"ל.
אמנון כהן: איפה פרסמתם?
<אורית מלמד: חוזרת מנכ"ל.
<מאריה כהן-אתגר: יש נוסח אחיד לחוק עזר עירוני שהוא מומלץ לרשויות, ואפשר לעשות בו תיקונים מקומיים – כל רשות שרוצה.
<מאריה כהן-אתגר: אפשר להסתמך על החוק הזה.
<מאריה כהן-אתגר: בחוק הזה יש את העדכונים הנדרשים.
אמנון כהן: אני לא מקבל, אבל בסדר, נו.
<שמואל גולן: הפלונטר הזה – אני רוצה שאדוני יבין מה הולך פה.
<שמואל גולן: משרד הפנים, במידה מסוימת, מתנער מאחריות בסוגיה הזאת.
<שמואל גולן: הוא המאסדר, הוא אחראי על כך שהשלטון המקומי יבצע את מה שמוטל עליו לבצע, והוא צריך לפקח על זה.
<שמואל גולן: משרד התחבורה הוא המנחה המקצועי, והוא זה שאומר מה לעשות ומהי התקנה, ומשם צריך לתרגם את זה לחקיקת עזר.
<שמואל גולן: אחרת, רשות מקומית לא יכולה לאכוף.
<שמואל גולן: אם אין לה חקיקת עזר, היא לא יכולה לאכוף.
<שמואל גולן: אפשר לדבר עד מחרתיים על אדום-לבן ועל כחול-לבן, אבל אם אין חקיקת עזר לעניין הזה אי-אפשר אחרי זה לבצע שום דבר.
<שמואל גולן: מי שצריך לבצע אכיפה על הרשויות המקומיות על מנת שיעשו חקיקת עזר הוא משרד הפנים.
<שמואל גולן: אגב, אנחנו הערנו על זה כבר כמה פעמים שנושא חקיקת העזר זה באחריות של משרד הפנים.
<שמואל גולן: אנחנו בדו"ח הזה אומרים של-40% מהרשויות המקומיות אין בכלל חקיקת עזר.
<שמואל גולן: אני מסכים עם זה שיש רשויות שאומרות: "אין לנו בעיית חניה", אבל יש כאלה שיש להן בעיות חניה.
<שמואל גולן: אני לא יודע אם מנצרת הגיעו לפה, אבל שנים שברנו את הראש עם הנתיב המרכזי בנצרת.
<שמואל גולן: אמרנו: למה אתם לא עושים אכיפה פה?
<שמואל גולן: אי-אפשר לזוז פה בתוך העיר הזאת.
<שמואל גולן: חונים שם שורה שנייה, שורה שלישית, שורה רביעית ושורה חמישית, וכל אחד חונה איפה שהוא רוצה.
<שמואל גולן: רק בשנה האחרונה לקראת הבחירות הייתה איזו התעוררות מסוימת.
<שמואל גולן: בדבר הזה מחויב משרד הפנים מפקח על כך שהרשויות המקומיות יבצעו את החקיקה, כי גם כל רשות ממציאה דבר.
<שמואל גולן: אני רוצה להגיד לך ששתי רשויות פה המציאו תקנה חדשה שנקראת: אדום-כחול.
<שמואל גולן: אתה ראית פעם דבר כזה?
<שמואל גולן: אנחנו מכירים אדום-לבן וכחול-לבן, אבל יש פטנט חדש שנקרא אדום-כחול.
אמנון כהן: העיקר רפורטים.
<שמואל גולן: זה בשכונות.
<קריאה: ברחובות.
<שמואל גולן: ראינו גם ברחובות וגם בעוד כמה מקומות.
אמנון כהן: משרד התחבורה לא בודק?
אמנון כהן: מה זה אדום-כחול?
<שמואל גולן: אין בתקנות דבר כזה.